 Монгол Улсын Их Хурлын 2008 оны намрын ээлжит чуулганы Нийгмийн бодлого, боловсрол, соёл, шинжлэх ухааны байнгын хорооны 10 дугаар сарын 16-ны өдөр (Пүрэв гараг)-ийн хуралдаан 15 цаг 20 минутад Төрийн ордны \"А\" танхимд эхлэв.  
   
            УИХ-ын гишүүн Д.Дондог ирц, хэлэлцэх асуудлын дарааллыг танилцуулж хуралдааныг даргалав.  
   
            Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв. Үүнд:  
   
            Чөлөөтэй: Д.Оюунхорол, З.Алтай, Д.Арвин, Х.Бадамсүрэн, Д.Кёкүшюзан Батбаяр.  
            Тасалсан: Ц.Баярсайхан, Ц.Дашдорж.  
            Хоцорсон: С.Бямбацогт 0.30, С.Ламбаа 0.20, Д.Одбаяр 0.45, Ч.Улаан 0.45  
   
            Монгол Улсын 2007 оны төсвийн гүйцэтгэл (хоёр дахь хэлэлцүүлэг)  
   
            Хэлэлцэж буй асуудалтай холбогдуулан Сангийн сайд С.Баярцогт, Төрийн нарийн бичгийн дарга Б.Баттөр, Төрийн сангийн газрын дарга С.Мягмардаш, Төсвийн бодлого, зохицуулалтын газрын нэгтгэлийн хэлтсийн дарга Н.Нарангэрэл, мэргэжилтэн Ч.Батбаатар, Төрийн сангийн газрын төлбөр тооцооны хэлтсийн дарга Б.Батцэцэг, Нягтлан бодох бүртгэлийн газрын дарга Ж.Үхэртар, Нийгмийн хамгаалал, хөдөлмөрийн яамны дэд сайд С.Чинзориг, Санхүүгийн хэлтсийн дарга Ж.Ням-Осор, Нийгмийн даатгалын газрын дарга Ч.Алтанхуяг, Бодлогын хэрэгжилт, санхүүгийн газрын ахлах мэргэжилтэн Ц.Дашдондог, Эрүүл мэндийн сайд С.Ламбаа, Эдийн засгийн газрын дарга Т.Түмэндэмбэрэл, Боловсрол, соёл, шинжлэх ухааны яамны Төрийн нарийн бичгийн дарга Б.Мишигжав, Санхүү, эдийн засгийн газрын дарга С.Наранцогт, мэргэжилтэн Х.Ганцэцэг, УИХ-ын Нийгмийн бодлого, боловсрол, соёл, шинжлэх ухааны байнгын хорооны референт Р.Эрдэнэтуяа нарын бүрэлдэхүүнтэй ажлын хэсэг байлцав.  
   
            Төсвийн гүйцэтгэлийн талаар Сангийн яамны Төрийн нарийн бичгийн дарга Б.Баттөр мэдээлэл хийв.  
   
            Мэдээлэлтэй холбогдуулан УИХ-ын гишүүн Ц.Даваасүрэн, А.Тлейхан нарын асуусан асуултад УИХ-ын гишүүн Д.Дондог, ажлын хэсгээс С.Баярцогт, С.Ламбаа,   Т.Түмэндэмбэрэл,   Б.Мишигжав,   С.Чинзориг, Н.Нарангэрэл нар хариулж, тайлбар хийв.  
   
            Дээрх мэдээлэлтэй холбогдуулан УИХ-ын гишүүн Ц.Даваасүрэн, А.Тлейхан нар санал хэлэв.  
   
            Д.Дондог: -Нийгмийн хамгаалал, хөдөлмөрийн сайдын 2007 оны төсвийн багцын гүйцэтгэлийг батлах нь зүйтэй гэсэн саналыг дэмжиж байгаа гишүүд гараа өргөнө үү.  
   
            Зөвшөөрсөн             6  
            Татгалзсан               3  
            Бүгд                            9  
            Гишүүдийн олонхийн саналаар дэмжигдлээ.  
   
            Эрүүл мэндийн сайдын 2007 оны төсвийн багцын гүйцэтгэлийг батлах нь зүйтэй гэсэн саналыг дэмжиж байгаа гишүүд гараа өргөнө үү.   
   
            Зөвшөөрсөн             6  
            Татгалзсан               3  
            Бүгд                            9  
            Гишүүдийн олонхийн саналаар дэмжигдлээ.  
   
            Боловсрол, соёл, шинжлэх ухааны сайдын 2007 оны төсвийн багцын гүйцэтгэлийг батлах нь зүйтэй гэсэн саналыг дэмжиж байгаа гишүүд гараа өргөнө үү.  
   
            Зөвшөөрсөн             6  
            Татгалзсан               3  
            Бүгд                            9  
            Гишүүдийн олонхийн саналаар дэмжигдлээ.  
   
            Байнгын хорооноос гарах санал, дүгнэлтийг Төсвийн зарлагын хяналтын дэд хороонд хүргүүлэх, мөн Байнгын хорооноос гарах санал, дүгнэлтийг УИХ-ын гишүүн А.Тлейхан УИХ-ын чуулганы нэгдсэн хуралдаанд танилцуулахаар тус тус тогтов.  
   
            Хуралдаан 16 цаг 05 минутанд өндөрлөв.  
   
            Тэмдэглэлтэй танилцсан:  
            НИЙГМИЙН БОДЛОГО, БОЛОВСРОЛ,   
          СОЁЛ, ШИНЖЛЭХ   УХААНЫ БАЙНГЫН   
          ХОРООНЫ ДАРГА   Д.ОЮУНХОРОЛ  
   
            Тэмдэглэл хөтөлсөн:  
            ХУРАЛДААНЫ ТЭМДЭГЛЭЛ   
            ХӨТЛӨГЧ  Д.ЭНЭБИШ  
   
УИХ-ЫН НАМРЫН ЭЭЛЖИТ ЧУУЛГАНЫ 2008 ОНЫ 10 ДУГААР  
САРЫН 16-НЫ ӨДӨР (ПҮРЭВ ГАРАГ)-ИЙН НИЙГМИЙН БОДЛОГО,   
БОЛОВСРОЛ, СОЁЛ, ШИНЖЛЭХ УХААНЫ БАЙНГЫН ХОРООНЫ   
ХУРАЛДААНЫ ДЭЛГЭРЭНГҮЙ ТЭМДЭГЛЭЛ  
   
            Хуралдаан 15 цаг 20 минутанд эхлэв.  
   
            Д.Дондог: -Орж ирээгүй байгаа гишүүдийг даруйхан оруулж ирье. Өнөөдрийн та бүгдийн энэ өдрийн амгаланг айлтгая.   
   
            Нийгмийн бодлогын байнгын хорооны хуралдааныг хийж өнөөдөр Монгол Улсын 2007 оны төсвийн гүйцэтгэлийн хоёр дахь хэлэлцүүлгийг хийх ёстой. Хэлэлцэх асуудлын тухайд бол ерөөсөө л 2007 оны төсвийн гүйцэтгэлийн хоёр дахь хэлэлцүүлэг байна. Энэнтэй өөр саналтай гишүүн байна уу? Алга уу. За хэлэлцэх асуудлаа баталъя гэж байгаа гишүүд гараа өргөчихье. Санал нэгтэй баталлаа.   
   
            Хэлэлцэх асуудалтай холбогдуулаад танилцуулга хийгдэх ёстой. За оролцож байгаа хүмүүсийг бас танилцуулъя. Энд Сангийн яамны Төрийн нарийн бичгийн дарга Баттөр дарга байна. Төрийн сангийн газрын дарга Мягмардаш дарга байна, Сангийн яамны төсвийн бодлого зохицуулалтын газрын Зарлагын хэлтсийн дарга Нямаа гэж хүн ирсэн байх ёстой ирээгүй байна уу, Төрийн сангийн газрын төлбөр тооцооны хэлтсийн дарга Батцэцэг байна, Төрийн сангийн газрын өрийн  удирдлагын хэлтсийн дарга Ангар алга байна, Сангийн яамны нягтлан бодох бүртгэлийн газрын дарга Үхэртар ирээгүй байна, Сангийн яамны Төсвийн бодлого зохицуулалтын газрын мэргэжилтэн Батбаатар, Сангийн яамны Төсвийн бодлого зохицуулалтын газрын мэргэжилтэн Цэвээндорж ирсэн байна. Сангийн яамны Төсвийн бодлого зохицуулалтын газрын мэргэжилтэн Мөнхтуул ирсэн байна. Сангийн яамны Төсвийн бодлого зохицуулалтын газрын мэргэжилтэн Оюундэлгэр ирээгүй байна. Сангийн яамны Төсвийн бодлого зохицуулалтын газрын мэргэжилтэн Ариунзаяа ирээгүй байна.  
   
            Нийгмийн хамгаалал хөдөлмөрийн яамнаас: Чинзориг сайд ирэх ёстой алга байна. Ням-Осор санхүүгийн хэлтсийн дарга ирсэн байна. Нийгмийн даатгалын газрын дарга Алтанхуяг ирсэн байна. Нийгмийн хамгаалал, хөдөлмөрийн яамны бодлогын хэрэгжилт, санхүүгийн газрын ахлах мэргэжилтэн Дашдондог ирсэн байна.   
   
            Эрүүл мэндийн яамнаас: Алтантуяа Эрүүл мэндийн яамны Төрийн нарийн бичгийн дарга алга байна, Эрүүл мэндийн яамны Эдийн засгийн газрын дарга Түмэндэмбэрэл дарга ирсэн байна.   
   
            Боловсрол, соёл, шинжлэх ухааны яам: Дэд сайд Төмөр-Очир сайд ирэх ёстой байна алга байна. Мишигжав дарга оронд нь ирсэн юм уу. Санхүү, эдийн засгийн газрын дарга Наранцогт дарга байна, нэгтгэл хариуцсан мэргэжилтэн Ганцэцэг за эдгээр хүмүүс ирсэн байна.  
   
            За дэгийн дагуу энэ төсвийн захирагч нар мэдээлэл хийх ёстой юм байна шүү дээ. За Баттөр дарга мэдээллээ хийчихье.  
   
            Б.Баттөр: -Баярлалаа. УИХ-ын байнгын хорооны дарга болон УИХ-ын эрхэм гишүүд та бүхний энэ өдрийн амар амгаланг айлтгая.  
   
            Монгол Улсын 2007 оны Төсвийн тухай хуулийг хэрэгжүүлэх зорилгоор Засгийн газраас авч хэрэгжүүлсэн арга хэмжээний үр дүнд Монгол Улсын 2007 оны нэгдсэн төсвийн нийт орлого 1.9 триллион төгрөгт, нийт зарлага 1.7 триллион төгрөгт хүрч, орлогын төлөвлөгөө 167.9 тэрбум төгрөгөөр давж энэ нь өнгөрсөн оны мөн үеийн орлогын гүйцэтгэлтэй харьцуулахад 515.2 тэрбум төгрөгөөр өссөн байна.  
   
            Улсын нэгдсэн төсвийн төлөвлөгдсөн нийт зарлагын 96 хувийг санхүүжүүлсэн бөгөөд энэ нь өнгөрсөн оны мөн үеийнхээс 510.3 тэрбум төгрөгөөр өссөн байна. Монгол Улсын төсвийн урсгал тэнцэл 488.3 тэрбум төгрөгийн ашигтай, нийт тэнцэл 133.2 тэрбум төгрөгийн ашигтай гарч, урсгал тэнцлийн ашиг, дотоодын нийт бүтээгдэхүүний 10.7 хувь, нийт тэнцлийн ашиг дотоодын нийт бүтээгдэхүүний 2.9 хувьтай тэнцэж байна. Хөрөнгө оруулалтын төсөл арга хэмжээний санхүүжилтэд сүүлийн 3 жилд улсын төсвөөс 703.2 тэрбум төгрөг, Монгол Улсыг хөгжүүлэх сангаас 161.8 тэрбум төгрөг буюу нийтдээ  865 тэрбум төгрөгийг зарцуулсан байна.   
   
            Нийгмийн бодлогын байнгын хорооны харьяалагдах төсвийн ерөнхийлөн захирагчдын 2007 оны төсвийн гүйцэтгэлээс товч танилцуулбал: Боловсрол, соёл, шинжлэх ухааны сайдын төсвийн багцын төсвийн байгууллагуудын нийт зарлага 2007 онд 284.4 тэрбум төгрөг байхаар батлагдсанаас гүйцэтгэлээс 273.3 тэрбум төгрөг зарцуулж, батлагдсан төсөвт зардлаа 11.1 тэрбум төгрөгөөр хэмнэсэн байна. Нийт багцын хэмжээнд  8.8 тэрбум төгрөгийн орлого төвлөрүүлэхээс 10.2 тэрбум төгрөгийн орлого төвлөрүүлж, орлогоо 1.4 тэрбум төгрөгөөр буюу 13.4 хувиар давуулан биелүүлсэн байна.  
   
            Нийгмийн хамгаалал, хөдөлмөрийн сайдын төсвийн багцын байгууллагуудын нийт зарлага 2007 онд 401.2 тэрбум төгрөг байхаас 392.4 тэрбум төгрөгийн буюу 97.8 хувийн зарлагыг нь санхүүжүүлсэн байна.   
   
            Улсын төсвөөс 2.9 тэрбум төгрөгийн хөрөнгө оруулалтын зардлын 230.9 тэрбум төгрөгийн урсгал зардлын нийт 233.9 тэрбум төгрөгийн санхүүжилтийг авахаар төлөвлөснөөс 2.4 тэрбум төгрөгийн хөрөнгө оруулалтын 224.9 тэрбум төгрөгийн санхүүжилтийг олгосон байна. Нийгмийн хамгаалал, хөдөлмөрийн сайдын багцын нийт байгууллагууд нь 2006 оны төсвийн хэмнэлт болох 34.6 сая төгрөгийг улсын төсөвт төвлөрүүлсэн.   
   
            Эрүүл мэндийн сайдын төсвийн багцын байгууллагуудын нийт зардал 2007 онд 155.4 тэрбум төгрөг зарцуулагдахаас 150 тэрбум төгрөг буюу 96.6 хувийн зарлагыг санхүүжүүлсэн байна. Улсын төсвөөс 20.7 тэрбум төгрөгийн хөрөнгө оруулалтын зардлын 98.2 тэрбум төгрөгийн урсгал зардлын нийт 118.9 тэрбум төгрөгийн санхүүжилтийг авахаар төлөвлөснөөс 20.4 тэрбум төгрөгийн хөрөнгө оруулалтын 97.5 тэрбум төгрөгийн урсгал зардлын санхүүжилтийг олгосон байна.  
   
            Эрүүл мэндийн сайдын багцын нийт байгууллагууд нь 2006 оны төсвийн хэмнэлт болох 672.5 сая төгрөгийг улсын төсөвт төвлөрүүлсэн ийм гүйцэтгэл гарсан байна.  
   
            Ийнхүү төсвийн урсгал болон хөрөнгийн зардал жилээс жилд хурдацтай өсөн нэмэгдэж байгаа нь төсвийн үр ашгийг дээшлүүлэх, төсвийн урсгал хяналт болон гүйцэтгэлийн хяналтыг сайжруулах, бүртгэлийн тогтолцоог боловсронгуй болгохыг шаардаж байгаа юм. Нөгөө талаар өнөөдөр дэлхийн болон манай орны эдийн засгийн нөхцөл байдал, эдийн засгийн тэлэлтийн бодлогыг эргэн харж, ялангуяа төсвийн зарлагын хувьд хумих, хатуу бодлого хэрэгжүүлэх, төсвийн зарлагын реформ хийх шаардлагатай байгааг бидэнд энэхүү гүйцэтгэлийн дүн харуулж байна.  
   
            Анхаарал тавьсан явдалд баярлалаа.  
   
            Д.Дондог: -За Баттөр даргад баярлалаа. Тэгэхээр төсвийн ерөнхийлөн захирагчдын мэдээллийг эхлээд бүгдийг сонсчихоод дараа нь асуух уу, тус тусад нь асуугаад явах уу гишүүд? Сонсчих уу?   
   
            С.Баярцогт: -Яахав гүйцэтгэлээ танилцуулахыг нь Сангийн сайд хийгээд тэгээд гишүүд бол шууд холбогдолтой холбогдолтой төсвийн захирагч нараас, Сангийн сайдаас асуугаад явъя.  
   
            Д.Дондог: -Сая бол танилцуулга хийчихлээ. Ерөнхий танилцуулгыг. Ингээд танилцуулгатай холбогдуулаад Сангийн сайд болоод бусад салбарын сайд нараас асуулттай гишүүд байвал тодруулж асуулт асууя. Эхлээд нэрээ өгье. Даваасүрэн гишүүн байна, Тлейхан гишүүн байна. Өөр асуулттай гишүүн байна уу? За хоёр гишүүн байна. За Даваасүрэн гишүүн асуултаа асууя.  
   
            Ц.Даваасүрэн: -За эхний хэлэлцүүлэг дээр гурав, дөрвөн зүйл дээр Баярцогт сайд энэ байнгын хорооны хурал дээр дэлгэрэнгүй мэдээлэл өгье гэсэн тийм ээ. 4 асуудал дээр. Тэгэхээр би тэр гол ач холбогдол өгөөд яриад байгаа нь зураг төсвийн асуудал байгаа юм. Үнэхээр зураг төсөвгүй объектууд оруулж ирнэ гэдэг бол бас эргээд төсвийн хэрэгжилтэнд сөргөөр нөлөөлдөг талтай. Гэхдээ зураг төсөв батлагдсан хөрөнгүүдийг 2007 оны гүйцэтгэлийг харахад ашиглаж чадаагүй байгаад байгаа юм. Тухайлах юм бол яг өөрийнхөө ажиллаж байсан салбарын хувьд боловсролын салбар дээр яриад байгаа юм л даа.   
   
            Тодотгол хийгээд 2007 оны төсөвт 525 сая төгрөг баталж өгсөн. Тэгээд бид нар 2007 оны 8 дугаар сарын 20-нд 100 объектын зураг төсөв хийлгэе гээд жагсаалт хүргүүлсэн. Гурван сарын дараа, 11 дүгээр сарын 23-нд төсөв дуусах гэж байхад нөгөө объектуудын жагсаалтыг баталж байгаа юм. Гэтэл зураг төсөв чинь үндсэндээ сар тендер зарлаад, сар зурдаг хоёр сарын ажил. Ямар ч тэрийг хэрэгжих боломжгүй ийм байдлаар шийдээд өгчихөж байгаа байхгүй юу. Тэгээд дараа нь би тодруулахад ингэж байгаа юм.   
   
            Хэрвээ энэ олон зураг төсвийг батлаад өгчих юм бол автоматаар төсөвт орчих гээд байгаа юм уу гэж. Тэгээд тэрийг ямар ч хэрэглэчих ямар ч бололцоогүй 11 дүгээр сарын 23-нд баталсан. Тэгээд өнөөдөр ингээд харж байхад нэг талаасаа зураг төсөв авах нь зөв, гэтэл нөгөө талаасаа зураг төсвийн хөрөнгийг нь баталж өгсөн байхад хэрэгжих бололцоогий нь олгоогүй байхгүй юу. 11 дүгээр сарын 23 гэдэг бол зөвхөн тендер зарлаж байхад л хугацаа нь дуусчихсан. Тэгээд тэр хөрөнгө ашиглагдаагүй, энэ дээр байж л байна лээ л дээ. Жишээлбэл боловсролын салбар 174 ашиглагдаагүй. Яагаад энийг яриад байна вэ гэхээр 2008 оны 9 дүгээр сарын 1-нд ердийн элсэлтээс жилдээ нэг 40 мянган хүүхэд элсдэг. Энэ жил 6 настай хүүхэд элсээд 80 мянган хүүхэд элссэн. Тэр хүүхдүүдийн, ялангуяа хөдөөд байгаа 20 гаруй мянган хүүхдүүдийн дотуур байр, сургуулийн өргөтгөлийн асуудлыг шийдвэрлэж чадаагүй. Одоо бид нар 2009 оны төсөв рүү заримыг нь шилжүүлчихлээ шүү дээ. Зураг төсөвтэй холбоотой, төсөвт өртөг өсгөсөнтэй холбоотой.   
   
            Тэгэхээр энэ бүр санаатайгаар хэрэгжих бололцоогүй байдлаар шийдэж өгсөн байгаа юм. 11 дүгээр сарын 23-нд жагсаалтыг баталж өгсөн. Тэгэхээр энэ удаагийн 2009 оны төсөв дээр ялангуяа боловсрол, 6 настай хүүхэд сургуульд орсонтой холбогдолтойгоор, зураг төсөвгүй гээд объектуудын 2009 оны төсөвт оруулахгүй гэх юм бол бас энэ чинь нөгөө төсөв хөрөнгийн хэрэгжүүлж өгөөгүй яамны буруутай үйл ажиллагаанаас болчих гээд байгаа юм.  
   
            Та эртээд Төсвийн байнгын хорооны хурал дээр хэлж байна лээ. Өмнөх сайдын хийсэн алдаа дутагдлыг би хүлээхгүй ээ гэж. Гэлээ гэхдээ энэний цаана бол олон мянган хүүхдийн эрх ашиг хохирчихоод байгаа юм. Тэр 20-иод мянган хүүхэд шууд нэмэгдчихэд үнэхээр хөдөөд тэр дотуур байрны хүрэлцээ хүрэхгүй байгаа байхгүй юу. Ороо давхарлаад ч хүрэхгүй байгаа юм. Тэгээд өвөртөлж унтаж байгаа юм. Ах дүү нараараа.   
   
            Тэгээд 2009 оны төсөв дээр жаахан онцгой болон энэ талаар нь анхаарч үзэхгүй бол та харсан байх. Яг үнэхээр энэ зураг төсвийн асуудал ингээд шийдэгдээгүй, би бусад газар бол ингэсэн болов уу гэж бодож байна. 2008 оных бол арай харьцангуй гайгүй яваа байх аа гэж ингэж бодож байгаа юм. Тэгэхээр энэ тал дээр яагаад удаашруулсан тал дээр нь ер нь яагаад 3 сар тэнд шийдээгүй тал дээр саяын хугацаанд та бүхэн тодруулсан зүйл байгаа болов уу.  
   
            Д.Дондог: -За Даваасүрэн гишүүний асуултанд Сангийн сайд Баярцогт хариулъя.  
   
            С.Баярцогт: -За бид нар энийг бол ярьсан. Нэгдсэн хуралдаан дээр гарсан. Би бол 3 гэж ойлгоод байгаа шүү дээ таны тавьсан асуудлыг, та 4 гээд нэмж сүүлд нь нэг асуулт тавиад байна. 3 асуудал дээр би гурвууланд нь анхааруулж хэлсэн. Даваасүрэн дарга бол өөрөө манай Сангийн яаманд ажиллаж байсан, дараа нь Боловсролын яамны санхүүгийн асуудал хариуцаж байсан газрын дарга байсан. Энд ингээд ийм асуудлыг төсвөөс төсвийн тодотгол хэлэлцэхээс авахуулаад байнга яриад байгаа юм. Тэрэн дээр нэг хүндрэл байгаа шүү. Тэрийг тодруулах ёстой гээд манай төсвийн бодлого зохицуулалтын газар дээр яриад, манай хөрөнгө оруулалтын газрын дарга бүх шалтгаануудыг нь судалъя, ямар асуудал болсон бэ гээд энэ асуудлыг ярьсан.   
   
            Тэгээд би яг биечилж өөртэй чинь бас уулзаж тайлбарлаарай гэж хэлсэн. Одоо манай Нэгтгэлийн хэлтсийн дарга Нарангэрэл яг албан ёсны тайлбарыг байнгын хорооны хуралдаан дээр өгнө. Өмч хувьчлалтай холбогдсон асуудлын талаар би бол Төсвийн байнгын хороон дээр дэлгэрэнгүй мэдээлчихсэн учраас тэр бол болчихсон байх тийм үү. Одоо бол яг энэ нөгөө зургийн мөнгийг өгөөгүй холбогдолтой асуудал.   
   
            Тэгээд би Даваасүрэн гишүүний бас нэг юмыг тайлбарлахгүй бол та буруу ойлгочихсон байна. Өмнөх сайдын алдаа хариуцлагыг би үүрэхгүй гэдэг маягаар би хариулаагүй шүү. Би юу гэж хэлсэн бэ гэхээр Төсвийн байнгын хороон дээр за тэр Сангийн яамны буруу байжээ гээд, одоо 2009 оныход зураггүй юм суулгаж болохгүй шүү гэж л хэлсэн би. Та тэрийг арай жаахан буруу тайлбарлаад байна. Тэрнээс би бол цаашдаа сахилга баттай байя, өмнөх дээр нь бас эргээд бүгдээрээ хариуцлага тооцъё, цаашдаа сахилга баттай, дандаа зурагтай юм суулгана шүү. Миний, бид нарын өмнөх Засгийн газрын буруу байжээ, одоо зураггүй суулгана аа гэх юм бол дахиад хариуцлагагүй хариуцлагагүй юм цаашаагаа яваад байна шүү дээ. Ийм байдалтай байгаа. За Нарангэрэл хариулчих.  
   
            Д.Дондог: -За нэмж хариулах уу. Нэрээ хэлээд хариулаарай. Протоколд орно.  
   
            Н.Нарангэрэл: -(Нэгтгэлийн хэлтсийн дарга) -Даваасүрэн гишүүний асуултанд хариулъя. 2007 онд Боловсролын сайдын багцад байгаа зураг төсвийн хөрөнгөөр бол 72 сая төгрөг хуулиар тусгагдсан байсан байна. Ингээд 2007 оны тодотголыг Засгийн газар 2007 оны 8 дугаар сарын 14-нд өргөн барьсан байна. Ингэхэд бол 8 дугаар сарын 22-нд Боловсролын сайдаас тодотголд оруулах саналаа ирүүлээд 8 хоногийн хоцорч ирүүлсэн юм байна л даа. Тэгээд энэ 565 сая төгрөгийн санал тодотголоор оруулж ирсэн нь хоцорч ирсэн учраас тэр 209 дүгээр тогтоолд орж суугаагүй юм байна.   
   
            Ингээд үүний дараа энэ нэмэлт хөрөнгийн асуудлыг шийдвэрлэх зорилгоор 304 дүгээр тогтоолоор шийдвэр гараад нийтдээ 72 зураг төсвийн арга хэмжээг Төсвийн тухай хуулинд суулгах арга хэмжээг авсан юм байна. Ингээд 2007 оны 12 дугаар сарын 27-ны байдлаар энэ нийт 72 арга хэмжээнээс 32 зураг төсвийн арга хэмжээний зардал гүйцэтгэлээр гарсан бөгөөд үүнд бол нийтдээ 71.1 тэрбум төгрөгийн гүйцэтгэлтэй байсан байна.  
   
            Д.Дондог: -За Даваасүрэн гишүүн тодруулж асууя.   
   
            Ц.Даваасүрэн: -Тэр эхнийх дээр хоцроосон тухай асуудал байхгүй юмаа. Яг тодотголоор 500 сая төгрөг батлагдангуут нь бид нар өгсөн байхгүй юу. Тэгээд энэ бол заавал Засгийн газраар орох шаардлагагүй байсан байхгүй юу. Яагаад вэ гэвэл төсөв дээр суучихсан. Төсвийн ерөнхийлөн захирагч өөрөө шийдвэр гаргаад тэр объектуудын, зураг төсвийн мөнгийг хэрэгжүүлээд явах бололцоотой эд байхгүй юу хуулиараа. Би зүгээр Сангийн яамныхаа нөхдүүдэд хэлэхэд би ч бас та нартай хамт ажиллаад явж байсан.   
   
            Ерөнхийлөн захирагч нарын бас тэр хуулийн дагуу Удирдлага санхүүжилтийн хуулиар олгогдсон эрхийг нь хэрэгжүүлэхгүй байгаа байхгүй юу. Тэгээд сүүлдээ юу гэж тайлбарласан гэхээр хэтэрхий олон объект зураг төсөв хийчихээр автоматаар төсөвт суух болчихоод байгаа юмаа гээд байгаа байхгүй юу. Тэгээд энэ бололцоог олгоогүй юм. Би өөрөө байсан хүний хувьд тэрийг чинь мэдэж байгаа үүднээс яриад байна л даа. Тэгээд цаашдаа ингэж болохгүй ээ. Яг зураг төсвийг нь хийгээд өгөх ёстой. Тэгээд зураг төсөвтэй объектыг төсөвт суулгадаг ийм юм руу орох ёстой. Тэрнээс биш хөрөнгө суулгаад өгчихсөн байхад нь болгоомжлоод, за энэ зураг төсвийг нь хийлгэчих юм бол ирэх жилийн төсөв дээр энийгээ бариад ороод ирэх юм байна гээд ингээд хаширлаад байгаа ч юм уу, хаалт тавиад байгаа ч юм уу байгаад байх юм бол өнөөдрийн төсөв 2009 оны төсөв ярьж байгаа зарчим чинь хэрэгжилттэйгээ зөрчилдөөд эхэлж байгаа юм.  
   
            Энэ дээр бол хоцроосон, удаасан тийм юм байхгүй. Ямар шалтгаан байсан бэ гэхээр том томыг оруулж ир гээд. Хэтэрхий жижигхэн объектууд байна гээд. Сургуулиуд чинь одоо сургуулиас, цэцэрлэгээс өөр юм байхгүй юмыг чинь би юу оруулж ирэх вэ дээ. Тэгээд удаасаар байгаад сүүлд нь үгүй ээ ер нь Засгийн газраар оруулах юм байна гээд 3 сарын дараа, тэгэхдээ төсөв дуусч байхад жагсаалтыг нь баталж өгч байгаа байхгүй юу албаар. Хэрэгжүүлэхгүйн тулд. Тэгэхдээ энэний цаана хүүхдүүдийн л эрх ашиг байгаа байхгүй юу даа. Бид бүгд л хүүхэдтэй. Тэгэхдээ бидний хүүхэд хөдөө биш байх. Хөдөөгийн хүүхдүүдийн хувьд бол энэ чинь үнэхээр хэрэгтэй хөрөнгө оруулалт байсан байхгүй юу.   
   
            Төсвийн нэг хэлтсийн дарга, төсвийн нэг хэлтсийн мэргэжилтэн хоёроос болоод л энэ асуудал удааширчихсан. За нэг 6 настай хүүхдүүдийн хөтөлбөрийн асуудал өнөөдөр байхгүй. Энэ жил 1600 ортой дотуур байр ашиглалтанд оруулах ёстой байсан. Одоо 400-хан ортой дотуур байр ашиглалтанд орсон байна шүү дээ. Тэгэхээр энэ дээр хариуцлага хүлээж байгаа хүн байна уу? өнөөдөр байхгүй л байна шүү дээ. За ингээд байх юм бол бодлого хэрэгжүүлдэг төсөв гэдэг юм манайд байхгүй болчих гээд байгаа юм. Зүгээр л төсөв гэдэг бол орлого, зарлага шиг, гишүүд нь ирэхээрээ хэтэрсэн байна гэдэг нэг үгнээс өөр юм байхгүй. Үндсэн чиглэл хэрэгжиж байна уу гэдэгтэй төсвийнхөө гүйцэтгэлийг уг нь уялдуулж ярих ёстой. Тэгж ярихгүй байгаа байхгүй юу.   
   
            Хөдөлмөр, нийгмийн хамгааллын чиглэлээр ямар ямар бодлогын арга хэмжээ, ямар ямар хөтөлбөрүүд хэрэгжсэнээс төсвийн санхүүжилтээр хэд нь хэрэгжчихээд, хэд нь удааширсан гэдэг зүйл ярихын оронд тийм зардлын зүйл ангиар, тийм хэтрэлт гарсан байна гэдгээс цаашгүй болчихоод байна шүү дээ бид нар. Тэр талаар нь би яриад байгаа юм. Өнөөдөр та нарын яриад байгаа юм хэрэгжилт хоёр зөрөөтэй байсан шүү л гэдгийг яриад байгаа юм л даа.  
   
            Д.Дондог: -Хариулт өгөх юм байгаа юм уу, санал хэлчихэв үү та. За Баярцогт сайд.  
   
            С.Баярцогт: -Яахав би Даваасүрэн гишүүний сүүлийн тайлбар дээр нэг зүйлийг хэлэхэд. Ер нь 2007 он бол төсөв дээр хамгийн их өөрчлөлт хийсэн он байсан шүү. Тэрийг бид нар тал талдаа сайн ойлгох хэрэгтэй. Хоёр удаа тодотгол орсон. Засгийн газрын тогтоолоор 5 удаа энэ хөрөнгө оруулалтын жагсаалтуудад өөрчлөлт орсон юм. Зурагтай холбоотойгоор яг тэр 304 дүгээр тогтоолоор 11 дүгээр сарын 28-нд тэрэн дээр л ганцхан зурагны мөнгө гэж 597 сая төгрөг тавьсан. Тэгэхдээ тэр бол тухайн ондоо биш юмаа гэхэд одоо 2009 оны төлөвлөлтөнд жишээ нь бэлэн зурагтай объектууд гаргах ийм боломжуудыг нь хангах үүднээс энэ бас хийгдсэн. Тэгэхдээ Даваасүрэн гишүүний хэлээд байгаа шүүмжлэлийг бид нар ойлгож хүлээж авч байгаа.  
   
            Д.Дондог: -За өнөөдрийн хуралдаанаар Ламбаа сайд оролцож байгаа. Нийгмийн хамгаалал, хөдөлмөрийн яамны дэд сайд Чинзориг сайд ирсэн байна. За Тлейхан гишүүн асуултаа асууя.   
   
            А.Тлейхан: -За баярлалаа. 2007 оны төсвийн ерөнхий байдлын талаар Эдийн засгийн байнгын хороон дээр дүгнэлтээ хэлчихсэн учраас энэ дээр давтаж ярих шаардлагагүй гэж бодож байна.   
   
            Ер нь манай төсвийн байдал 2007 онд аятайхан гарсан тоо харагдаж байгаа. Тэгэхээр тэр маань яг бодит бидний бүтээсэн ажил байна уу, өөр шалтгаанаас уу гэдэг нь ойлгомжтой байгаа юм. Надад 3 төрлийн асуулт байна. Нэгдүгээрт нь боловсролын, нийтлэг нэг асуудал байгаа юм. Төсвийг хараад байхад манай байнгын хороонд харьяалагдах 3 яам, гурвуулаа нэг зардлаа хэтрүүлсэн байгаа юм. Бүгдээрээ нийт зардлаа хэмнэсэн мөртлөө дотроо нэг төрлийн зардлыг хэтрүүлсэн байгаа юм. Нэгдүгээрт, ер нь нийт төсвийн зардлыг хэмнэх нэр нь зөв үү нэгдүгээрт нь. Миний хувьд буруу гэж үзэх гээд байгаа юм. Одоо нийт ард түмэнд хийх ёстой үйлчилгээгээ дутуу хийсэн байна. 11 тэрбум төгрөгөөр зардал  хэмнэсэн гээд байгаа боловсролын салбарт. Тэгэхлээр тэр хэмжээгээрээ ардын хүүхдүүдийг сургах чанар гэдэг юм уу, үйл ажиллагаа хасагдаж байгаа гэж ингэж ойлгож байгаа. Тэр манайд зөв байна уу, үгүй юу. Ер нь төсөв хэмнэх ажиллагаа бол миний бодлоор буруу гэж хэлэх гээд байна.  
   
            Хоёрдугаарт нь бүх салбарын 3 яам гурвуулаа эд хогшил худалдан авах зардал гээд хэтрүүлсэн байдаг юм. Улсын хэмжээнд 70.9 ...тэрбум төгрөг хэтрүүлсний тал хувь нь манай энэ 3 салбарт байгаа юм. Боловсрол, соёл, шинжлэх ухааны яам 2.2 тэрбум төгрөгөөр, Эрүүл мэндийн яам 927 сая төгрөг, Хөдөлмөр, хамгааллын яам 164 сая төгрөг гэх мэтээр бүгдээрээ одоо эд хогшлын зардлыг хэтрүүлсэн байдаг юм. Ингээд нэмэх юм бол 3 тэрбум гаруй байгаа. Тэгсэн мөртлөө ажилгүйдлийг бууруулах, жижиг, дунд үйлдвэрийг хөгжүүлэх чиглэлээр ердөө ганцхан тэрбум төгрөг зарцуулсан гээд байгаа. Миний бодлоор бол эд хогшил авахын оронд тэр ажилгүй байгаа улсуудыг ажилтай болгох, ажлын байраар хангаж, амьдралын... тэр мөнгө зарцуулах ёстой юм болов уу гэж. Яагаад ийм одоо эсрэг тэсрэг юм гараад байгаа юм бэ гэдэг дээр хариулт авмаар байна.  
   
            Дараагийн нэг асуудал бол боловсролын тогтолцоо өнөөдөр ямар байгаа юм бэ? Үнэхээр биш байгаа юм биш үү. Өнөөдөр бүх хүүхдүүд дээд боловсролтой байх албагүй шүү дээ. Өнөөдөр нийгмийн шаардлага, хэрэгцээ байхгүй байхад дээд боловсрол бэлдээд яах юм бэ, диплом өвөртөлсөн ажилгүйчүүд гудамжаар дүүрэн байна шүү дээ. Би ганцхан жишээ хэлье. Улаанбаатарт 4 жил аав ээжийнхээ хэдэн сая төгрөгийг зараад сурчихаад хөдөө очиж үйлдвэр мэргэжлийн сургалтанд орж эргээд 45 мянган төгрөгөөр ТМС-ийн сургуульд орж байна шүү дээ. Энэ тогтолцоо зөв байгаагийн шинж үү, буруу байгаагийн шинж үү. Миний бодлоор бол эсрэг баймаар юм.  
   
            Эхлээд тэр үйлдвэрлэлийн техникийн сургууль төгсчихөөд, дараа нь дээд сургуульд ормоор юм. Тэгэхлээр энэ гаж тогтолцоог арилгах болоогүй юм уу. энэ чинь олон удаа ярьж байгаа. Ийм олон дээд сургууль энэ жижигхэн оронд хэрэгтэй юм уу. 100 гаруй дээд сургууль. Том оронд ч 10 гаруйхан юм байдаг биз дээ. Энэ тогтолцоог өөрчлөх цаг болсон юм биш үү. Хэзээ өөрчлөх гээд байгаа юм бэ. Хэрвээ хэрэгжүүлэх гээд байгаа юм бол. Эсвэл энэ чигээрээ байх гээд байгаа юм уу.     
   
            Хоёрдугаар асуудал эмнэлгийн үйлчилгээний чиглэлээр хөдөө явж байхад асар их гомдол гардаг. Гэтэл маш их хэмжээний мөнгө зарсан байдаг төсвөөс. Ер нь энэ эмнэлгийн үйлчилгээ, төсвийн хооронд ямар харилцаа байдаг юм бэ. Үнэхээрийн төсвийг үр дүнтэй зарцуулсан гэдгийг шалгадаг ямар хэрэгцээ шалгуур байгаа юм бэ, яаж дүгнэдэг юм бэ, энэ талаар нэг хариулт өгөөч ээ.  
   
            Гуравдугаарт нь, энэ ажилгүйдлийг бууруулах талаар ямар арга хэмжээ авсан юм бэ, өчигдөр би ийм юм асуугаад баахан тоо хэлж байна лээ Мягмардаш гуай. Төдөн мянган хүнийг ажлын байртай болгосон гэж. Тэр бүгдээрээ худлаа тоо шүү дээ. Түр хугацаагаар нэг хоёр гурван сар ажилласан улсуудыг элсүүлээд л, түр ажлын байрыг ... юм шиг яриад байдаг юм. Байнгын ажлын байртай, байнгын амьдралтай болсон ажлын байр хэд байгаа юм бэ, хэдэн үйлдвэр ашиглалтанд орсон бэ 2007 онд. Хэдийг оруулах ёстой байсан юм бэ, тэнд хэдий хэмжээний мөнгө зарсан юм бэ?   
   
            Ер нь манай энэ үйлчилгээний салбарын яамдуудын үйл ажиллагааг дүгнэдэг шалгуур үзүүлэлт юу байгаа юм бэ. Бид жилийн жилд ингээд нэг ийм хэдэн тоон дээр эргээд явах ёстой юм уу, эсвэл тодорхой шалгуур үзүүлэлтийг нь гаргаад Эрүүл мэндийн яам үндсэн үүргээ биелүүлсэн, Боловсролын яам тэгсэн, Хөдөлмөр хамгааллын яам ингэсэн гэдэг шалгуур үзүүлэлтүүдийг гаргаж дүгнэж байх ёстой юм биш үү. Энэ дээр манай байнгын хороо цаашдаа юу хийх вэ. Юм бодох ёстой юм биш үү гэж ийм зүйлүүдийг асууя. Баярлалаа.  
   
            Д.Дондог: -За ингээд 3 яамны сайд нараас асууж байна. Ламбаа сайд Эрүүл мэндийн чиглэлийн асуултанд хариулт өгье.  
   
            С.Баярцогт: -Тэр хэмнэх нь зөв үү гэдэг дээр 3 яам гурвуулаа тус тусдаа хариулаад, эд хогшил нэмэгдүүлсэн зүйл дээр бас гурвуулаа тус тусдаа хариулаад, ажлын байрны асуудал дээр Чинзориг сайд, тэр дээд сургууль олон байгаа асуудал дээр Мишигжав гуай. За тэр ажлын түр байр, ажлын байр болон ажлын түр байр 2007 ондоо яг хэд гарсан юм бэ. За ашиглалтанд орсон үйлдвэрийн талаар болохоор тоогоо Мягмардаш гуай хариулаарай. Хамгийн сүүлийн асуулт бол байнгын хороондоо тавьж байна.   
   
            Д.Дондог: -За Ламбаа сайд.  
              
            С.Ламбаа: -Түмэндэмбэрэл хариул даа.  
   
            Д.Дондог: -За Түмэндэмбэрэл дарга.  
   
            Т.Түмэндэмбэрэл: -Эрүүл мэндийн яамны Санхүү эдийн засгийн газрын дарга. Тэгэхлээр ер нь энэ төсвийн хөрөнгийг хэмнэх нь зүйтэй юу гэсэн тийм асуудал ярьж байна л даа. Бидний хувьд бол аль болохоор тусламж үйлчилгээгээ чанартай хүргэх үүднээс шаардлагагүй тэр хэмнэлтийг хийхгүй байхын төлөө л байгаа юм. Өөрөөр хэлбэл төсвийнхөө хөрөнгийг бүрэн дүүрэн зарцуулаад, тусламж үйлчилгээгээ бодитой хүргэхийн төлөө явдаг.   
   
            Манай яамны тухайд бол гарсан хэмнэлт бол хоёр төрлийн томоохон хэмнэлт гарсан юм байгаа юм. 2007 оны тухайд. Тэр нь юу вэ гэвэл \"Эрүүл Монгол\" хөтөлбөртэй холбоотой 4.8 тэрбум төгрөгний хэмнэлт байдаг. Яагаад хэмнэгдсэн бэ гэхээр асуудал нь төсвийн тодотголын үеэр шийдэгдсэн, тэгээд бид бол энэ хөрөнгөөр худалдаж авах ёстой тендерийг нь зарлачихсан, гэрээгээ байгуулчихсан, тэгсэн мөртлөө санхүүжилт болохоор он дамжиж хийхээс аргагүй байдал үүссэн. Ингээд Сангийн яамтайгаа ярьж байгаад энэ мөнгийг буцаагаад татуулчихъя. Тэгээд дараа ондоо аваад хэрэглэе гэдэг байдлаар одоо 4.8 тэрбум төгрөг хэмнэгдсэн.  
   
            Өөр нэг том хэмнэлт нь юу вэ гэхээр цалинтай холбоотой хэмнэлт гараад байдаг юм. Тэр бол 1.7 орчим тэрбум төгрөгний хэмнэлт байсан. Ингээд энэ бол ихэвчлэн орон тоо дутуутай холбоотой, бас нөгөө талаар шаардлагатай урамшуулал юмыг нь тухайн үед нь өгч чадаагүй гэсэн ийм л хоёр төрлийн том хэмнэлт эрүүл мэндийн салбарт гарсан.  
   
            С.Баярцогт: -Ерөнхий асуулт асуусан шүү дээ. Ер нь энэ төсвийн хэмнэлт байх нь зөв юм уу, буруу юм уу гэж асуугаад байгаа шүү дээ. Тлейхан гуай.  
   
            Т.Түмэндэмбэрэл: -Тэрнийг бол бид аль болохоор баталсан төсвийг бүрэн гүйцэд ашиглах ёстой гэдэг байр суурьтай байдаг.  
   
            Д.Дондог: -Өөрөөр хэлбэл яам яаман дээр яаман дээрээс үзүүлэх үйлчилгээ дутуу явчихаж байгаа юм биш үү гэсэн утгаар асуугаад байна. Юм тасалдаж байгаа юм биш үү гэж.  
   
            С.Баярцогт: -За тэр юугаа бас шууд хариулчих. Түмэндэмбэрэл гуай. Эд хогшил дээр бол хэтрэлт гарсан байна аа, тэр одоо ямар учиртай хэтрэлт гарсан бэ гэж.   
   
            Т.Түмэндэмбэрэл: -Ер нь бол зүгээр тэр эд хогшлын зардал бол эрүүл мэндийн салбарт бол урсгал зардал дотроо явж байдаг юм л даа. Тэгээд тэр нэг ор дэр худалдаж авах, сандал ширээ гээд их бага мөнгө тавигдаж явдаг. Тэгээд ноднингийн тухайд бол надад байгаа тоогоор бол 550 сая төгрөгний л, бишээ 558 сая төгрөгний л хэтрэлт гарсан байгаа. Энэ бол салбарын хэмжээнд шүү дээ.  
   
            Д.Дондог: -Эрүүл мэндээр дутуу юм байна уу? Тлейхан гишүүн. За Ламбаа гишүүн нэмж хариулъя.  
   
            С.Ламбаа: -За эрүүл мэндийн салбарын хувьд бол би очоод ер нь судалгаанууд нэлээн хийж үзсэн л дээ. Тэгээд эрүүл мэндийн салбар бол өөрөө их өвөрмөц онцлогтой. Төсвийн санхүүжилт, хөрөнгө оруулалт хийгддэг эрүүл мэндийн даатгал хийгддэг, төлбөр авдаг, олон улсын Азийн хөгжлийн банкны хоёр том хөтөлбөр хэрэгждэг. Дэлхийн эрүүл мэндийн байгууллагын 17 төсөл хэрэгждэг ийм байгууллагын эдийн засгийн нэгдсэн тийм бодлогын зангилаа нь бол нэлээн тийм бага байгаад байдаг юм билээ.   
   
            Тийм учраас яадаг вэ гэхээр зарим давхардал гарсан тохиолдолд бол эдийн засгийнхаа хувьд бол санхүүжилтийнхээ хувьд хэмнэлт гарах тийм юмнууд бол гардаг ийм салбар байгаа юм. Тийм учраас бол өнөөдөр бид энэ 2009 оны юун дээр эрүүл мэндийн даатгал болон санхүүжилтийнхээ хөрөнгө оруулалтын хэмжээг нэлээн харьцуулалт сайтай хийж өгөхгүй бол, санхүүжилтийг хийхгүй бол болохгүй юм байна гэж. Нөгөө талаасаа энэ 2007 онд нэг өвөрмөц онцлог байсан шүү дээ. УИХ хоёр гурван удаа шийдвэр гаргасан. \"Эрүүл Монгол\" хөтөлбөр орж ирээд Их Хурал дээр унаад, хэрүүл маргаан болоод тэгээд санхүүжилт нь гарчихсан мөртлөө дараа он руугаа шилжээд нэг ийм юм болж хувирсан.  
   
            Нөгөө талаасаа энэ хуулинд өөрчлөлт орох чинь их хэцүү л дээ. Гэнэтхэн. Өөрөөр хэлэх юм бол эмнэлгийн анхан шатны тусламжийг төсөв дээр суулгаад даатгалыг хоёр, гуравдугаар шатлал руу шилжүүлсэн Их Хурлын тогтоол шийдвэр гарсан. Үүнтэй холбоотой хөдөлгөөнүүд маш их хийгдсэн юм байна лээ. Давхар санхүүжилттэй л явж байсан шүү дээ ер нь бол. Нэг анхан шатны тусламж үйлчилгээ чинь. Гэтэл бол 2007 оноос эхлээд байхгүй болгоод л шууд төсөв дээр аваад санхүүжилт хийчихсэн, даатгалаа дангаар нь хоёр, гуравдугаар шатлал руугаа хийсэн. Энэ одоо хуулийн хүрээний өөрчлөлтүүд нь бол яг эдийн засгийн зохицуулалтан дээрээ бол он давж хэрэгжих юм уу аль эсвэл дараа он руугаа шилжих тийм нөхцөлийг нэлээн хэмжээгээр бий болгочихсон юм байна лээ.    
   
            Д.Дондог: -За Мишигжав дарга дараагийн асуултанд хариулъя.  
              
            Б.Мишигжав: -Боловсрол, соёл, шинжлэх ухааны яамны Төрийн нарийн бичгийн дарга. За Тлейхан гишүүний асуултанд хариулъя. Эхнийх нь тэр төсвийг хэмнэх ёстой юу гэдэг дээр би бас олон хүчин зүйлээс шалтгаалж байгаа. Сая бол Эрүүл мэндийн сайд, манай энэ Түмэндэмбэрэл дарга хариулчихлаа.   
   
            Манай хувьд дээр бол ерөөсөө гол зардал бол цалин хөлс, урамшил байгаа багшийн. Энд нөлөөлж байгаа зүйл юу байна вэ гэхээр багш нар соёлын ажилтан, шинжлэх ухааны ажилтан, эрдэмтэн судлаачдад олгодог цалингийн нэмэгдэл, зэрэг дэвийн нэмэгдэл, бүх төрлийн урамшууллуудыг бол бас маш олон нэгж дээр, 1812 нэгж дээр хүмүүс шийдэж өгч байгаа учраас төсвийн захирагчид энэ нэмэгдлийг заримыг нь бүрэн олдох, олдохгүй байх зэрэг ийм зүйлүүдээс төлөвлөсөн зардал хэмнэгдэх хандлага ажиглагдаж байгаа.  
   
            Хоёрдугаарт бол шилжилт хөдөлгөөнтэй бас ямар нэг хэмжээгээр холбоотой байгаа. Бүх сумдаас төв рүү шилжсэн хөдөлгөөнүүд бол нэлээн байсан. Тэр дотроо 2007 онд бол саарч ирсэн л дээ энэ хөдөлгөөн. Гэхдээ л одоо шилжиж ирсэн хүүхдүүд хотод бас сургууль завсардах ч байдаг юм уу, янз бүрийн бүртгэлтэй, бүртгэлгүй явах, үүнээс болоод бас энэ зардлын хэмнэлтүүд нөлөөлсөн гэж ингэж бодож байна.  
   
            Хоёрдугаарт эд хогшил юунаас ингэж хэтэрдэг юм бэ гэдэг асуудал тавигдаж байна. За энэ манай дээр эд хогшил худалдан авах гэдэг дээр бол тийм юу гэдэг юм бэ, албан тасалгааны тавилга гэж ойлгож болохгүй л дээ. Энд бол ерөөсөө л багшийн ширээ, багш сурагчийн ширээ сандал, ерөнхий боловсролын сургуулиудын бүр хуучирчихсан хулдаасных нь таар нь бараг цухуйчихсан энэ самбаруудаа 2007 онд сольсон байгаа. Гэх мэтчилэн ийм сургалтын шууд холбогдолтой тоног төхөөрөмж авах зардал гүйсэн байгаа юм.   
   
            Ер нь энэ бас ийм асуулт түрүүн тавилаа л даа. Манайх дүнгээрээ бол манай 2007 оны төсвийн гүйцэтгэл хэмнэлттэй гарсан байгаа. Харин дотроо бол зарим зардал хэтэрсэн байгаа. Тэрнийг бас гишүүн асууж байх шиг байна. Энэ зөв үү гэж. Энэ бол хуулийн дагуул гарсан хэтрэлт байгаа юм. Зүйл дотроо төсвийн ерөнхийлөн захирагч, Төсвийн байгууллагын удирдлага санхүүжилтийн тухай хууль болон Сангийн сайдын 2005 оны 5 сарын 123 дугаар тушаалаар батлагдсан төсвийн зарцуулалтын эрхийн журамд заасны дагуу зардлын эдийн засгийн ангиллыг хооронд нь шилжүүлж зарцуулснаас дотроо төсөв хэтэрсэн гэж ингэж харагдаж байгаа. Энэ бол зайлшгүй хийх ёстой л ажил. Ном ёсоороо явсан гэж бодож байгаа.     
   
            За гурав дахь асуултанд хариулъя. Тэр боловсролын тогтолцоо биш байнаа гээд гишүүн маань хэлж байна аа. Боловсролын тогтолцоог боловсронгуй болгох талаар манай Монгол Улсын Их Хурал, Засгийн газрын зүгээс сүүлийн жилүүдэд удаа дараа арга хэмжээ авч, манай тогтолцоо бол олон улсын хэмжээний жишигт хүрсэн байгаа. Энэ бол одоо гарч байгаа дутагдал бол тогтолцоондоо байгаа юм бишээ. Их, дээд сургуулиуд бол ер нь зах зээлийн шилжилтэнд шилжсэний дараахан маш олноороо байгуулагдсан. 2000 онд энэ яаманд 213 их, дээд сургуультай байсан. Ингээд үүнээс хойш бол жил жилд бид их, дээд сургуулиудыг шинээр байгуулах тусгай зөвшөөрөл олгох асуудлыг нэлээд бодлоготойгоор хумиж ирсэн. Одоо бол 150-иад сургууль байж байгаа.   
   
            Монгол Улсын Их сургууль гэхэд харьяаных нь бүх сургууль, Шинжлэх ухаан технологийн сургуулийн харьяаны 17, 18 сургуулийг оруулаад тоолж байгаа юм л даа. Энэ том их сургуулиудынхаа харьяаны сургуулиудыг энд оруулж тоолохгүй бол одоо үндсэндээ тийм 100 дотор багтах ийм хэмжээний их, дээд сургууль, коллежтой болсон байгаа. Үүнийг бид захиргааны бус аргаар сургуулиудын хооронд хөндлөнгийн шинжээчдийн үнэлгээгээр ретинг тогтоох, аттестатчилал явуулах, мөн магадлан итгэмжлэх чанаржуулах зэргээр бол арга хэмжээ авч байгаа. Сүүлийн 3 жилд бол нэг ч их, дээд сургууль бараг шинээр байгуулаагүй. Ганц нэг мэргэжил шинээр нээх асуудал хийж байгаа.  
   
            Дээр нь бид нар төгсөгчдийнхөө чанарыг сайжруулах, ажил олгогчдоо холбох талаар төрөөс гаргасан хөтөлбөрийг хэрэгжүүлж байгаа. Тийм учраас энэ шүүмжлэлийг ер нь хүлээж авч байна. Бид энэ их, дээд боловсролтой ажилгүйчүүдийг цөөтгөх, дээд мэргэжлийн боловсон хүчин бэлтгэх ажлаа чанаржуулах, мэргэжлийн сургалт үйлдвэрлэлийн төвд элсэгчдийн тоо сүүлийн 3 жилд гурав дахин өссөн байгаа.    
   
            Одоо мөн УИХ, Засгийн газраас өгсөн даалгавар байж байгаа. Ойрын 2 жилд бид мөн 3 дахин өсгөх ёстой байгаа. Энэ бодлогоо хэрэгжүүлж ажиллана. Эндээс өгсөн санал дүгнэлтийг бид, бид дүгнэлтэнд анхаарч ажиллана гэж хэлэх байна.  
   
            С.Баярцогт: -Мишигжав гуай. Тлейхан гуай ингэж асуусан шүү дээ. Дээд сургууль төгсчихөөд, тэгээд Мэргэжлийн сургалт үйлдвэрлэлийн төвд нутагтаа очиж сураад байна аа. Энэ зөв юм уу гэж асуугаад байна шүү дээ.  
   
            Б.Мишигжав: -Энэ бол нийтлэг тохиолдол биш л дээ. Гэхдээ дээд сургууль, хувийн дээд сургууль төгсөөд тэр мэргэжил нь одоо хөдөлмөрийн зах зээл дээр илүүдэлтэй байгаа нөхцөлд эргээд тэр хүн яагаад мэргэжлийн сургалт үйлдвэрлэлийн төвд зах зээлд хэрэгтэй мэргэжлээр суралцахгүй гэж. Энэ бол иргэний өөрийн нь сонголт. Энэ бол байж болох зүйл.  
   
            Д.Дондог: -За Нийгмийн хамгаалал, хөдөлмөрийн дэд сайд Чинзориг  хариулт өгье.  
   
            С.Чинзориг: -За би товчхон хариулъя. Хэмнэлттэй холбоотой асуудал дээр ер нь ялангуяа хоёр ойлголт байх шиг байгаа юм. Хөрөнгө оруулалттай холбоотой асуудал дээр бол хэмнэлтийн тухай асуудал нэг их юм яригдах ёсгүй байх аа гэж. Ер нь урсгал зардалтай холбоотой асуудал дээр хэмнэлтийн асуудал нэлээн сайн ярих хэрэгтэй байгаа юм. Ялангуяа бид өнөөдөр цалин хөлсний асуудал, бүтцэн дотор урамшуулал орж явдаг. Ний нуугүй хэлэхэд төсвийн байгууллагуудын үйл ажиллагааны зардлыг бас их өндөр шахалтаар шахаж төлөвлөдөг учраас урамшууллынхаа фондыг сангууд бид гаргаж чадахгүй явж байгаа шүү дээ.  
               
            Тийм учраас үйл ажиллагааныхаа зардлыг цаашдаа хэмнэх ёстой. Хэмнэсэн хэмжээгээрээ урамшууллынхаа асуудлыг шийдээд явдаг. Харин тэр цалинг өндөр 10 хувиар, 30 хувиар нэмлээ гэж зарлахгүйгээр хэмнэлтээрээ тэр урамшлынхаа санг бий болгоод, тэгээд ажилчдынхаа цалин хөлсийг нэмэгдүүлээд, нийгмийн хамгааллын асуудлыг нь сайжруулаад явж байх ёстой гэсэн тийм бас бодол байгаа гэдгийг хэлье.  
   
            Хоёрдугаарт тэр зардал хэтэрсэнтэй холбоотой манай дээр эд хогшил худалдан авах зардал 154 сая төгрөгөөр хэтэрсэн байгаа. Нийгмийн хамгаалал, хөдөлмөрийн сайдын багцын дүнгээр бол төсөв хэтрээгүй, зардал дотор нь аваад үзэхэд эд хогшлын зардал 154 сая төгрөгөөр хэтэрсэн. Энэ бол нийгмийн даатгалын хэлтсүүд дээр тавилга, тодорхой хэмжээний бас эд хогшил худалдан авсантай холбогдуулаад 154 сая төгрөгний хэтрэлт гарсан байгаа юм.  
   
            Ажилгүйдэлтэй холбоотой асуудал дээр бид 2007 оныг ажлын байр шинээр бий болгох жил болгон зарласан. Нийтдээ 81 орчим мянган байнгын ажлын байр бий болсон гэж бид дүгнэсэн шүү дээ. Засгийн газар дээр яриад үндсэндээ Статистикийн төв газартай тохироод улсын хэмжээгээр 81 мянган байнгын ажлын байр бий болсон юм байна гэж дүгнэсэн. Энэ 81 мянган ажлын байран дотор бол нийтийг хамарсан ажил бол ажилд хамрагдаж байгаа иргэд бол ордоггүй, улирлын шинж чанартай ажил гүйцэтгэсэн иргэд ордог, ялангуяа улирлын шинж чанартай ажил бол замын ажил, барилгын ажлууд бол 3 ба түүнээс дээш сараар иргэн бас орлоготой байлгах ийм нөхцөл боломжийг бүрдүүлж байгаа учраас улирлын шинж чанартай ажлыг оруулж дүгнэсэн. Ингээд 81 мянган байнгын ажлын байр бий болсон гэж дүгнэсэн.  
   
            Хөдөлмөрлөлтийг дэмжих сангаас 2007 онд 10.9 тэрбум төгрөгийг хөдөлмөрлөлтийг идэвхтэй үйлчилгээ явуулахад зарцуулсан. Гэхдээ хөдөлмөрлөлтийг дэмжих асуудал бол зөвхөн хөдөлмөрлөлтийг дэмжих сангийн хөрөнгөөр хийгдэх ёстой ажил бас биш байгаа юм. Ялангуяа улсын эдийн засаг өсч байгаа, түүнийг дагаад нэмэгдэж байгаа, хөрөнгө оруулалтыг дагаад ажлын байр шинээр бий болж байгаа гэж бид тэгж ойлгодог. Хамгийн гол нь бид хөдөлмөрлөлтийг дэмжих сангаас хөдөлмөрлөлтийг дэмжих идэвхтэй үйл ажиллагаа явуулахын зэрэгцээ энэ хөрөнгө оруулалтыг дагаад бий болж байгаа ажлын байран дээр мэргэжилтэй, ур чадвартай ажилчдыг бий болгох тухай асуудалд онцгой анхаарах ёстой гэсэн ийм бодолтой байгаа.  
   
            Цаашдаа бид үйлдвэрлэл дээрх болоод ажлын байран дээрх ур чадвар эзэмшүүлэх ийм сургалтуудыг өргөн дэмжих нь хэрэгтэй байна. Энэ бол хөрөнгө оруулалтыг дагаад бий болж байгаа ажлын байран дээр шаардлагатай ажиллах хүчнийг бэлтгэх, нөгөө талаасаа гадаадаас авах ажиллах хүчний тоог бууруулах үндсэн нөхцөл гэж үзэж байгаа.   
   
            Тлейхан гишүүний энэнтэй холбоотой асуусан дээр би нэг зүйл хэлэхэд ерөнхийдөө  Засгийн газрын үйл ажиллагааны хөтөлбөр боловсруулах асуудал дээр ч гэсэн яригдах байх. Ер нь бид ажилгүйдлийн түвшинг хөдөлмөрлөлтийн талаар авч байгаа арга хэмжээний гол үр дүн гэдгийг хэлж байгаа үзүүлэлт, авч байгаа ажил, ажилгүйчүүдийн түвшинг. Гэтэл улсын хэмжээгээр ажилгүйдлийн түвшин 3.1 гэсэн ийм өндөр бага түвшинд байгаа. Өөрөөр хэлбэл нэлээн өндөр түвшинд эдийн засгийн өндөр хөгжилтэй орны түвшинд манай ажилгүйдлийн түвшин гараад байгаа юм. Тийм учраас цаашдаа энэ ажилгүйдлийн түвшин гэдэг бол энэ бас зөв үзүүлэлт үү, эсвэл хөдөлмөрлөлтийн түвшингээр нь бид энэ асуудлыг тооцож байх уу гэх мэтчилэн ийм тодорхой ярих юмнууд бол бий.   
   
            Яг энийг Засгийн газрын үйл ажиллагааны мөрийн хөтөлбөр ярих хэмжээнд бид яръя, бодлогоо та бүхэнтэйгээ нэгтгэе гэсэн ийм санал бол байгаа.  
   
            Д.Дондог: -За Тлейхан гишүүн тодруулъя.  
   
            А.Тлейхан: -Ганцхан юм нэмээд тодруулчихъя. Би түрүүн хэлэх гэж байгаад орхисон байна. Бас нэг сургалтын төрийн сан гээд нэг юм байдаг юм байна аа. Одоо бид нарын хийж байгаа тэр л дээ. Нийт улсын хэмжээнд 150 мянган орчим оюутан байдаг бололтой юм. Тэрнээс 40-өөд мянга нь буюу 25 хувь орчим нь хамардаг юм байна л даа. Одоо ерөөсөө тэр бол нийт хүсч байгаа, ... өөрийнхөө тойрогтоо ярихад оюутны 70 хувь нь хамаръя гэж байхад нь 20 орчим хувьд нь хамардаг юм байна.  
   
            Ер нь цаашдаа энийг үргэлжлүүлж болохгүй юу. Сургалтын төрийн сан өнөөдөр үнэ өсчихсөн, нэн ядууралтай байхад тэр хүүхдүүдийг сургахад төрөөс бэлэн мөнгө өгөх биш зээлийн хэлбэрээр өгч боловсролд байгаа чиглэлээр энийгээ ахиулах ёстой юм биш үү. Энэ маань одоо дараа дараагийн төсвүүд дээр ямар байдлаар тусах вэ? Баярлалаа.  
   
            Д.Дондог: -За Мишигжав дарга хариулъя.    
   
            Б.Мишигжав: -За гишүүний асуулт яг амьдрал дээр байдаг зүйл л дээ. Яг нөгөө Засгийн газраас баталсан сургалтын төлбөрийн хөнгөлөлттэй зээл, буцалтгүй тусламжийн журмаа хангачихсан материал бүрдүүлж ирсэн хүүхдийн тоо, түүнд олгох төсөвлөгдсөн зардлын хэмжээ хоёрын хооронд бол үнэхээр зөрүүтэй байдаг л даа. Үүнээс болоод бид ижил болзол хангасан, яг ижил нөхцөлтэй байхад манай энэ хүүхэд ороод, тэр хүүхэд ингээд юмаа зээлийн буцалтгүй тусламжийн санд хамрагдаж чадсангүй ээ гэсэн ийм гомдол их ирдэг. Энийг яахав судалж үзээд, ээлж дараатайгаар төсвийн төлөвлөлтөнд шаардлагатай байгаа зардлуудыг суулгаж өгдөг. Энэ бол ерөөсөө л улсын төсвийн зардлын боломжтой л хамаатай зүйл гэж ингэж хариулахаас өөр юмыг би хэлж чадахгүй байна аа.  
   
            Д.Дондог: -За болсон уу. За асуулттай гишүүд асуулт асууж дууслаа. Хариулт өгөгдлөө. Надаас бас асуулт асууна лээ. Тэгэхээр сая ингээд асуулт хариултыг сонсож байхад бас жилийн төсөв яамдууд дээр хэмнэгдэж гарч байгаа юм байна. 2009 оны төсөв дээр бол ер нь хэмнэлт гараад байх юм байна гээд жаахан багасгаад гаргачихаж болох юм байна гэж ойлгож байна. төсвийг нь баталчихаж нэгдүгээрт.  
   
            Хоёрдугаарт бол үйлчилгээ тасалдахгүйгээр хэмнэгдэж байгаа бол бас болно оо. Урсгал зардлыг нь мэдэж байгаа бол. Үйлчилгээ тасалдаж хэмнэгдэж байгаа бол тэр жинхэнэ үйлчилгээгээ явуулж чадаагүй байна гэдэг дээр анализ дүгнэлт хийх зайлшгүй шаардлага байх байх аа гэж бодож байна.  
   
            Хоёрдугаарт тэр бараа таваар буюу тавилга хэрэгсэл авч байгаа зардал хэтрээд байна гэж. Төсөвт юу гэж л суугдсан байна яг тэрүүгээрээ л байх ёстой шүү. Тухайн жилдээ юмаа суулга, бид нар битгий тэг гэж байгаа юм байхгүй шүү дээ. Юмаа суулгаад батлуулаад ав. Батлагдсаныхаа дараа тэрүүгээрээ юмаа аваад илүү зардал гаргаж төсөв хэтрүүлж тэгж тавилга хэрэгсэл, эд материал авах шаардлага бол байхгүй ээ. Энэ дээр шинэ Сангийн сайд ч гэсэн ойрын хуралдаануудад голдуу тийм тайлбар хийж байгаа. Энийг дараа жилд нэлээн бодох байх. Байнгын хороо ч энэ дээр нэлээн анхаарна гэж ингэж хэлэх байна.  
   
            Тэгээд бусад асуудлуудад үндсэндээ бол сая хариулчихлаа. Хоёр гишүүний асуулт, хариулт, санал бодлыг үндсэндээ бол дараагийн 2009 оны төсөв, үндсэн чиглэл хэлэлцэхэд бол ер нь бас бодох ёстой асуудлууд байна гэж бодож байна.  
   
            За ингээд асуулт саналууд дууслаа. Зарчмын зөрөөтэй санал гаргах гишүүн байна уу. Алга уу. За байхгүй бол би хэдэн асуудлаар санал хураалт явуулъя. Үндсэндээ одоо тус тусад нь санал хураалт явуулна аа. Төсвийн гүйцэтгэл дээр.   
   
            Эхлээд Нийгмийн хамгаалал, хөдөлмөрийн сайдын 2007 оны төсвийн багцын гүйцэтгэлийг батлах нь зүйтэй гэсэн саналыг, батлах яах вэ дэмжиж байна гэсэн саналыг хураалгаж байна. Дэмжиж байгаа гишүүд гараа өргөе. За ирцэнд ороод байхгүй байгаа гишүүдийг ирцийн санал өгснөөр тооцно. Хуулийн дагуу. Тиймээс 9-6. За 6 гишүүн дэмжиж байна.  
   
            За Эрүүл мэндийн сайдын 2007 оны төсвийн багцын гүйцэтгэлийг батлах нь зүйтэй, дэмжих нь зүйтэй гэсэн саналыг дэмжиж байгаа гишүүд гараа өргөнө үү. 9-6 дэмжиж байна. Олонхи нь дэмжиж байна.  
   
            Боловсрол, соёл, шинжлэх ухааны сайдын 2007 оны төсвийн багцын гүйцэтгэлийг дэмжих нь зүйтэй гэсэн гишүүд гараа өргөе. 9-6.   
   
            За ингээд байнгын хорооны дүгнэлтийг Төсвийн зарлагын хяналтын дэд хороонд хүргүүлэх байгаа. Мөн УИХ-ын чуулган дээр танилцуулна. Танилцуулгыг хэн хийх вэ. Аяндаа орчихно, гишүүдийн хэлж байгаа санал, асуултандаа гаргасан саналуудыг чинь дүгнэлтэн дээр тэр тэр гишүүн тэглээ гээд нэр дурдаад тусгаад өгчихнө. Саяын миний сүүлд хэлсэн хоёр гурван санал байна. Тэрнийг бас тусгачихна.   
   
            За ингээд дүгнэлтийг чуулганы хуралдаанд хэн танилцуулах вэ. Тлейхан гишүүн танилцуулчих уу. За тэгье.  
   
            За ингээд өнөөдрийн байнгын хорооны хуралдаан дууслаа. Хуралдаанд оролцсон гишүүд болоод яамдын хүмүүст бүгдээрэнд нь баярлалаа. Хуралдаан өндөрлөлөө.  
   
            Хуралдаан 16 цаг 05 минутанд өндөрлөв.  
   
            Соронзон хальснаас хянаж буулгасан:  
            Хуралдааны тэмдэглэл хөтлөгч  Д.ЭНЭБИШ